text: জিরাবো ক্যান্টনমেন্ট পাবলিক স্কুল ও কলেজ বাংলাদেশের ঢাকা জেলার আশুলিয়া থানায় সাভার সেনানিবাস এ অবস্থিত একটি শিক্ষা প্রতিষ্ঠান। এটি বিশমাইলের দেওয়ান ইদ্রিস সড়কের পাশে 'মর্নিং গ্লোরি স্কুল ও কলেজ' এর কাছাকাছি এলাকায় অবস্থিত। অত্যন্ত মনোরম পরিবেশে দক্ষ ও অভিজ্ঞ শিক্ষকমণ্ডলী দ্বারা ছেলেমেয়েদের শিক্ষাদান করা হয়।
  
  প্রতিষ্ঠানের ইতিহাস
  সাভার সেনানিবাসের ছাত্রছাত্রীদের ভর্তির চাপ নিরসনকল্পে ও সাভার-আশুলিয়া অঞ্চলে ভালো শিক্ষাপ্রতিস্থানের ব্যাপক চাহিদার প্রেক্ষিতে ২০১০ সালে সাভার সেনানিবাসে দ্বিতীয় ক্যান্টনমেন্ট পাবলিক স্কুল ও কলেজ হিসেবে প্রতিষ্ঠিত হয় জিরাবো ক্যান্টনমেন্ট পাবলিক স্কুল ও কলেজ।
  
  সেনানিবাসের সুশৃঙ্খল নিয়ম ও নীতিমালা এবং দক্ষ ব্যবস্থাপনায় ৯ পদাতিক ডিভিশনের তৎকালীন জেনারেল অফিসার কমান্ডিং ও সাভার অঞ্চলের এরিয়া কমান্ডার, সাবেক সেনাবাহিনীর প্রধান জেনারেল (অবঃ) ইকবাল করিম ভূইয়া, পিএসসি মহোদয়ের ঐকান্তিক প্রচেষ্টা ও দিকনির্দেশনায় ১ জানুয়ারি ২০১০ হতে এর শিক্ষা কার্যক্রম শুরু হয়েছে। ২০১০ শিক্ষাবর্ষে নার্সারি হতে অষ্টম শ্রেণি পর্যন্ত শিক্ষা কার্যক্রম শুরু হয়। প্রতিষ্ঠানটি বর্তমানে মাধ্যমিক ও উচ্চ মাধ্যমিক শিক্ষা বোর্ড, ঢাকা কর্তৃক বিজ্ঞান, মানবিক ও ব্যবসায় শিক্ষা বিভাগ অনুমোদনসহ স্বীকৃতিপ্রাপ্ত। ২০১২ শিক্ষাবর্ষে নার্সারি হতে দ্বিতীয় শ্রেণি খোলার মাধ্যমে দিবা শাখা চালু করা হয় এবং বর্তমানে এ ধারা অব্যাহত রয়েছে।
  
  প্রতিষ্ঠানের তথ্য 
  বর্তমানে অধ্যক্ষ ও সদস্য সচিব হিসেবে দায়িত্ব পালন করছেন লেফটেন্যান্ট কর্নেল মোঃ লুৎফর রহমান, পিএসসি, এইসি। বর্তমানে প্রতিষ্ঠানের মোট শিক্ষার্থীর সংখ্যা ১৬০০ জনের অধিক, শিক্ষক-শিক্ষিকা ৫৫ জন, একাডেমিক কাউন্সেলর ০১ জন ও কর্মচারী ৪২ জন।
  
  সুযোগ-সুবিধা ও কার্যক্রম 
  প্রতিষ্ঠানে রয়েছে একটি অত্যাধুনিক কম্পিউটার ল্যাব, যেখানে প্রায় ৪০টি কম্পিউটার রয়েছে। একশত ভাগ মাল্টিমিডিয়া ক্লাসরুমের মাধ্যমে ছেলেমেয়েদের শিক্ষাদান করা হয়। তথ্য ও যোগাযোগ প্রযুক্তি বিষয়ে কম্পিউটার শিক্ষার জন্য কম্পিউটার ল্যাবটি ব্যবহৃত। প্রতিষ্ঠানের রয়েছে নিজস্ব জেনারেটর। মহান স্বাধীনতা দিবস, বিজয় দিবস ও অন্যান্য জাতীয় দিবসসমূহ এই প্রতিষ্ঠান যথাযোগ্য মর্যাদায় পালন করে।
  
  পরীক্ষার ফলাফল 
  প্রতিষ্ঠানটি প্রতিষ্ঠার পর হতে অনুষ্ঠিত সকল প্রাথমিক শিক্ষা সমাপনী পরীক্ষা (পিইসিই), জুনিয়র স্কুল সার্টিফিকেট (জেএসসি) ও মাধ্যমিক স্কুল সার্টিফিকেট (এসএসসি) পরীক্ষায় পাসের হার শতভাগ। প্রতি বছর অধিকাংশ পরীক্ষার্থী জিপিএ-৫ সহ উল্লেখযোগ্য সংখ্যক পরীক্ষার্থী ট্যালেন্টপুল ও সাধারণ গ্রেডে বৃত্তি পেয়ে থাকে। উল্লেখ্য যে ২০১৬ সালের জেএসসি পরীক্ষায় এ প্রতিষ্ঠানের ৮৪ জন পরীক্ষার্থীর মধ্যে ১৭ জন ট্যালেন্টপুলে এবং ১২ জন জেনারেল গ্রেডসহ মোট ২৯ জন বৃত্তি প্রাপ্ত হয়ে প্রতিষ্ঠানের গৌরব বহুলাংশে বৃদ্ধি করেছে।
  
  খেলাধুলা 
  জিরাবো ক্যান্টনমেন্ট পাবলিক স্কুল ও কলেজে রয়েছে একটি বড় খেলার মাঠ যেখানে প্রাত্যহিক সমাবেশ ও বিভিন্ন খেলাধুলা হয়ে থাকে। অত্র প্রতিষ্ঠানে প্রতিবছর অনুষ্ঠিত হয় 'বার্ষিক ক্রীড়া প্রতিযোগিতা'। এছাড়া স্কুলের চারটি হাউসের মধ্যে আয়োজিত হয় 'আন্তঃহাউস ফুটবল প্রতিযোগিতা' ও 'আন্তঃহাউস হ্যান্ডবল প্রতিযোগিতা'। প্রতিষ্ঠানে সারাবছর চারটি হাউসের মধ্যে এসব প্রতিযোগিতা অনুষ্ঠিত হয়। হাউসগুলো হলো:
  
   জাতীয় কবি কাজী নজরুল ইসলাম হাউস, রং লাল;
   ভাষা শহিদ আব্দুস সালাম হাউস, রং সবুজ;
   নারী জাগরণের অগ্রদূত বেগম রোকেয়া হাউস, রং কমলা;
   শিল্পাচার্য জয়নুল আবেদিন হাউস, রং আকাশি।
  
  প্রতিটি হাউসের জন্য রয়েছে নির্দিষ্ট পতাকা, হাউস টিচার ও হাউস প্রিফেক্ট।
  
  অর্জনসমূহ 
  কালের বিচারে নবীন এই শিক্ষা প্রতিষ্ঠানের শিক্ষার্থীরা সহশিক্ষা কার্যক্রমে ইতোমধ্যেই সেনাবাহিনী তথা যাবতীয় পরিমণ্ডলে দৃষ্টান্তমূলক সাফল্য অর্জনে সক্ষম হয়েছে। যেমন:
  
   পরপর সাতবার আন্তঃক্যান্টনমেন্ট পাবলিক স্কুল ও কলেজ সংসদীয় বিতর্ক প্রতিযোগিতায় স্কুল পর্যায়ে সাভার এরিয়া চ্যাম্পিয়ন হওয়ার গৌরব অর্জন করে।
   আন্তঃক্যান্টনমেন্ট পাবলিক স্কুল ও কলেজ সংসদীয় বিতর্ক প্রতিযোগিতায় স্কুল পর্যায়ে ২০১৪ সালে রানার আপ, ২০১৬ ও ২০১৭ সালে চ্যাম্পিয়ন হয়।
  ২০১৬ সালের এনডিএফ বিডি-৯ম জাতীয় সংসদীয় বিতর্ক প্রতিযোগিতায় জাতীয় চ্যাম্পিয়ন হয়।
   জাতীয় শিক্ষা সপ্তাহ উপলক্ষ্যে আয়োজিত জারি গান প্রতিযোগিতায় ২০১৬ সালে জাতীয় রানার আপ ও ২০১৭ সালে জাতীয় চ্যাম্পিয়ন হওয়ার গৌরব অর্জন করে।
   অত্র প্রতিষ্ঠানের প্রাক্তন শিক্ষার্থী সানজিদা আক্তার ইমন জাতীয় সৃজনশীল মেধা অন্বেষণ প্রতিযোগিতা-২০১৭ এ বাংলাদেশ স্টাডিজ ও মুক্তিযুদ্ধ বিষয়ে ঢাকা বিভাগে বিভাগীয় চ্যাম্পিয়ন হওয়ার গৌরব অর্জন করে।
  
  তথ্যসূত্র
  
  বিষয়শ্রেণী:ঢাকা জেলার কলেজ
  বিষয়শ্রেণী:সাভার উপজেলা
  বিষয়শ্রেণী:২০১০-এ প্রতিষ্ঠিত শিক্ষা প্রতিষ্ঠান
title: জিরাবো ক্যান্টনমেন্ট পাবলিক স্কুল ও কলেজ